**Küsitluskava kogukonnale**

Härgla lubjakivimaardla uuringuruumis ja sellest 1 km raadiuses paiknevate ajaloolis-kultuuriliste väärtuste selgitamiseks

Intervjuudest kohalike elanikega selgub:

\* piirkonna inimeste **suhe** uuringuala ja sellest 1 km raadiuses asuva maastikuga

\* neile teadaolev **kohapärimus** sellest alast

\* nende **seisukohad** planeeritava lubjakivikarjääri suhtes

Intervjuu keskendubki praegu uuritavale alale. Laiemalt nende külade kohapärimust koguda pole praegu aega ja seda on varem tehtud ka.

Nimi: Kaja Riis, Raivo Riis

Sünniaeg: 1957, 1957

Talu: Aasa

Eelmised elukohad: kohalik, Pärnu

Mis ajast koha peal elanud: sünnikodu siin põllu peal, 1962. aastast siin vahelduva eduga.

Kas lubab oma isikuandmeid ja vastuseid aruandes avaldada: jah

Kas lubab intervjuu sisu arhiveerida EKM ERA kogus: jah

Kas lubab paremaid palasid kasutada teadustöös ja publikatsioonides: jah

Teatud infole on võimalik seada kasutuspiirkang!

**I**

1) Kirjeldage palun, mis sellel alal olemas on. (Selgub, mis inimese jaoks on märkimisväärne.)

Kaja: Lapsepõlvest alates on see minu kodu mets, igatepidi on ta muutunud, gaasitrass ja kõrgepinge liin, ühelt poolt kadus ära märgala, see oli soos, käisime pohli ja marju korjamas, lapsepõlvest on meeles puukool, see oli väga ilus mets, oleks võinud takistada tammede maha võtmist, loomadest võib rääkida abikaasa kui jahimees, oleme eluaeg siin olnud, tohutu lillede rikkus, käisin lilli korjamas, nüüd peavad liinialused puhtad olema, nüüd on kõik läbi raadatud, ei kasva midagi enam

Raivo: Siit üles minnes oli kruusakarjäär ja siis see karjäär lõpetati ja karjääril on omadus muutuda teatud taimedele omaseks, siin kruusa ja liiva sees kasvavad orhideed ja piibelehed ja kuutõverohi, aga jälle traktoritega väljavedu, valel ajal, nüüd on selline songermaa, metsamajandamine on nii muutunud, see on üle Eesti selline.

Kaja: Rästikuid on vähemaks jäänud. Neid oli palju, ei tea, kas üldse praegu enam on. On nähtud. Minu meelest on see ümbruse küladele ainus mets. Kui see meil ära lõigatakse, siis toimub täielik risustamine. Väärtuslik lind on tähtis või lilleke, aga ümber karjääri olevad inimesed justkui ei tähenda. Öeldi, et teie olge saalis tasa ja las arendaja räägib.

Raivo: Arendaja pani sümfoonilise muusika mängima lõhkamist tutvustades.

Kaja: Ma pole kunagi ennast halvemini ja alandatumalt tundnud. See tee läbi metsa: Purilasse kepikõnniga, metsast marju otsimas, jahil.

Raivo: Seenemets ja nüüd tuuakse siit palju jõulukuuski, siit saab äpiga, nüüd on nagu laulupidu. Loomad harjuvad kõigiga. Kes uskus, et sellisesse metsa tulevad karud. Igast ajust tuleb karu välja. Karud ja ilvesed, ilvest on siin kogu aeg olnud. Ta on sõralisetele sobiv maa. Põtradele kitsedele annavad raielangid. Vanasti hoiti tammesid, üldse ei võetud, nüüd raiutakse kõik.

Kaja: Siin oli palju tammesid.

2) Mis sellel alal on teile tähtis ja väärtuslik? Miks?

(On vastatud.)

3) Millised teie pere ja külarahva tegevused on sellel alal olulised? Miks?

(Öeldud)

Kaja: Marjad, seened, vabas õhus jalutamine, jahimeestele tähtis.

Raivo: Meil on RMKga 50 aastane rendileping, meil on jahimaja seal, Juuru Jahimeeste Selts. Ei tea, kuidas väljavedu toimuma peaks. Lau näide on teada, veeti liiva, tee ei pea vastu.

Kaja: Seda lihtsalt ei tohi siia tulla.

4) Millised on sellel alal kohanimed? Kust need on kuuldud? Kes neid kasutab? Kuidas nimed on tekkinud?

Kaja: Purila mets, Härgla mets, tammik, Tammiku mägi

Raivo: Tammiku mägi, Mõisa mets oli seal, tammemets.

Kaja: Vanasti oli metsas puukool, sellest pole midagi järel. Minul on lapsepõlvest meeles märgala, käisime marju korjamas, elektriliin kaotas. On veel ka Purila allikad. Liini all on märjad kohad, seal all on tegelikult allikad, vesi on maapinnal. Aivar Kuusmaa emal hakkas vesi lahinal õue peal tulema.

Raivo: See peaks olema ühine veesüsteem Angerjaga.

Kaja: Selis üks kopamees kaevas õues ja Seli mõisa kaev jäi kuivaks, veesoon kadus ära ja Pajur sai ilusa järve, oli vaja uus kaevata.

Raivo: Mingi soone kaevas keegi läbi, me tegelikult ei tea, mis maa sees toimub. Kui 20 m minnakse maa sisse, siis ei tea, mis juhtub.

Kaja: See kaotaks ära Purila allikad, Seli mõisa allikad. Liini all on märgi kohti küll. Susi Villu käis kaevusid vaatamas, vesi oli kõrgemal kui Keskkonnaamet väitis.

Raivo: Ega see pisike kuubik ei jää, tehakse suuremaks, see on riigimets.

5) Millistest paikadest sellel alal kõneldakse mõnda *legendi*, vana rahvajuttu?

Kaja: Tammik on mõisaga seotud, mõisavalitseja on tammiku istutanud, mõisa kivide lõhkamise koht on olnud. Me käisime siin kivilt kivile mängimas.

Raivo: Olen kuulnud, et Härgla mõisa peamine sissetulek oli tammede saagimine ja see veeti Rapla raudteejaama ja see läks Saksamaale.

Kaja: Härgla ja Pirgu mõisaproua käis Susil kohvi joomas. Villu ka kindlasti räägib. Palju oli läbi metsa käimist Purila poodi, praegugi.

Raivo: Me oleme õnnetu põlvkond sügavast nõukogude ajast, siis ei tohtinud rääkida, mu kadund äi oli leksikon.

Kaja: Kõige suurem väärtus on ümberkaudsed külad, rahvast ei ole vähe, kuidas see on mõeldav, et majade vahele tehakse midagi sellist.

Raivo: Nüüd oleme 65, kogu elutöö on siia ehitatud ja nüüd hetkega lagastataks ära, olen näinud neid väljavedusid, Raikkülas, ainult löga. Kuidas gaasitrassi kõrval lõhatakse.

6) Kas keegi on sellel alal kogenud, näinud, kuulnud midagi erilist, kummalist? Kus? Mida täpsemalt?

Kaja: Mina ei ütle muud kui lapsepõlvest saati on minul üks koht selle tee peal, kui on üks madalam koht, olen lapsest saati seda kohta kartnud, nüüd kepikõndi tehes tulen ka tagasi.

Raivo: See on see Sirgi sõeru siht, seal kus õnnetuski juhtus.

Kaja: See on selline madal koht, lapsest saati, et ma saaks sealt kiirelt läbi. Võib-olla on teisi ka. Üks onu oli metsavend ja ma arvasin, et ema viis onule sinna süüa. Minul on see selline tume auk. Meil juhtus seal kahe välismaa sõbraga õnnetus. See toimus selle koha peal, hiljem sain teada, et just seal, siis üldse ei imestanud.

Raivo: Jahiõnnetus, üks mees lasi rikošetist teise maha, hingeline üleelamine ja uurimised ka.

Kaja: See on päris pikalt see koht, kuni põlluni välja.

(Koht asub Härgla-Purila tee Purilapoolses otsas kuni põlluservani.)

7) Kas kuskil sel alal on läbi viidud rituaale, ravitalitusi? Kus? Millised on talitused olnud?

Kaja: Seli mõisa pargis kasvab kopsusammal, peetakse eriti tervistavaks mõisapargiks. Ei lastud parki maha võtte. Sellised jutud.

8) Kas mõnda kohta on peetud pühaks? Millist kohta täpsemalt? Miks? Mida sellest kohast on räägitud? Mis selles kohas tehakse?

Ei tea.

9) Kas sellelt alalt on midagi tähelepanuväärset maa seest leitud? Kus? Mida? Kus leiud asuvad?

Ei tea.

10) Kas on kõneldud hiie-nimelistest paikadest? Kus paik/paigad asuvad? Mida on kõneldud?

Raivo: Ta on ühtlane mets olnud, ei tea.

Kaja: Sihid on nüüd sees, vanasti üks ühtlane mets.

Raivo: Hilisemal nõukakajal tulid kvartalid.

Kaja: Nüüd on suuremad sihid.

Raivo: nüüd on tehnorajad metsapõldude vahel, 800x600 olid kvrartalid.

Kaja: Nõukogude ajal oli see tammik looduskaitse all, siin oli looduskaitse märk. Siin ei tohtinud sõnajalgasid puutuda lapsena.

Raivo: Siin olid jänesekapsa kuusikud, see oli 100-aastane mets. Imestame, kuhu rähnid kaovad, rähnid vajavad puid, meil võetakse maha.

11) Kas leidub erilisi ja tähenduslikke kive? Kas kividel on lohke, märke, jälgi? Kus kivi/kivid asuvad? Milline/millised kivi/kivid täpsemalt on?

Raivo: Riigimetsa ja erametsa piiril, mõisate piirikive ei tea.

Kaja: Mõisa kokkuveetud kivid metsa all.

Raivo: Eks see oli ära jagatud, eks kiviaed on piiriks.

Kaja: Seli mõisa kaardid on ka.

Raivo: Villu teab.

12) Mida kõneldakse, mäletatakse siinsetest teedest, radadest?

Kaja: Seda ilusat teed, mis taimeaeda läks, enam pole, see tehti tammiku mahavõtmisega tümaks.

Raivo: Lammaste mulk oli.

Kaja: Seal kasvasid käpalised.

Raivo: Seda kutsuti Lammaste mulkus.

Kaja: See oli paksult käpalisi täis.

Raivo: Põllud ka kõik raadati ära.

13) Mida on kõneldud vanadest paeaukudest? Millistest täpsemalt?

Kaja: Saaremaal paeuurija kommenteeris Juuru paasi.

Raivo: Siin on tiguderikas paas. Seal on puhas dolomiit, siin on krobeline.

14) Mida on kõneldud krattidest, nõidadest, vanapaganast? Milliste paikade kohta täpsemalt?

Kaja: Mitte kedagid ei ole olnud. Peaks välja mõtlema võib-olla.

Raivo: Meil käib kodus Kaja vanaisa. Võib-olla on meil portaal. Meil käib pika musta mantliga.

Kaja: Tuleb kõks õue ja mitte kedagid.

Raivo: Mõtlen, et näen jama, lõpuks tuleb välja, et.

Kaja: Hirmu ei tekita, punase kotiga proua ka käib.

Raivo: Kaabuga meest olen palju näinud. Istud rahulikult.

Kaja: Me oleme kokku kolm korda näinud. Üks uks läheb lahti ja välisuks läheb kinni ja nii, seda on palju. Ise ei usu niisuguseid asju. Me oleme mõlemad näinud.

(Täpsem kirjeldus.)

Kaja: Juuru UFO-lugu. (Täpsem kirjeldus.)

15) Kas on kõneldud eksimisest metsas? Milliste paikade kohta täpsemalt?

Kaja: Siin metsas on eksitud küll, pole metsa ollagi, see oli vanaema, kes kogu aeg ära eksis. Vanaema on elupõliselt siin elanud ja lihtsalt eksis kogu aeg ära ja ei saanud aru, et olime teisel pool Viina talu.

Raivo: Metsavaht Toom oskas alati hoopis teise kohta minna. Siin on kvartalid ja siin on raske eksida.

(Räägime metsas eksimisest kui sellisest.)

16) Mida teatakse, kõneldakse vanadest piiridest ja kiviaedadest piiridel?

(Kõneldud.)

17) Kas leidub vanu hooneasemeid? Kus? Millised hooneasemed on?

Kaja: Viina saunast ei tea.

Raivo: Mis seal Seli pool ääres on, seal oleks nagu midagi, olen seal Pajuriga jänesejahil olnud. See mets on nii spetsiifiline, siin pole sees elatud.

18) Mida on räägitud sellest alast ühenduses mõisnikega, mõisaproua, mõisahärraga?

Kaja: Villu on uurinud.

Raivo: Mõisa mets jäi riigimetsaks, ta polnudki tagastatav. Äärtes on taludel väiksed jupid.

19) Milliseid ajaloolise või kultuurilise väärtusega kohti, hooneid, rajatisi on teie talu maal või lähedal?

Kaja: Kõik need külad on siin omavahel suhelnud.

Raivo: Meieealistele on see mets emotsionaalne mälestus. Nüüd on palju muutunud.

Kaja: Meile oli Purila oluline, siit käidi palju, külad on olnud omavahel seotud, praegu käiakase kõndimas ja jalutamas.

**II Vestlus kataloogi alusel**

Kaja: Meie jaoks on see tammik kogu aeg mõisaprouaga seotud. Mõisaproua jalutamise rada oligi see rada, mida mööda me taimeaeda käisime vaatamas.

Raivo: Mõisnikud võisid käia siit kaarikutega omavahel.

Kaja: Imeilus rada oli käia, sõnajalad servas, tammed.

Raivo: Oleks saanud 30 aastat tagasi seda teha, siis olid kõik vanad elus veel. Vanemas eas tulevad meelde kõik, kes taludes elasid.

Kaja: See oligi mõisaproua jalutamise teerada, meie teadsime seda, vanaema või keegi rääkis. See tee läks taimeaeda.

Raivo: Kas see oli varem rajatud.

Kaja: See oli varem rajatud.

Raivo: See võis olla enne.

Kaja: Kasvatati puid ja puuistandus, see oli imeilus, seal käidi koos, jaanipäeva pidamas.

Raivo: Siis oli ta taimeaiana maha jäetud. Seal oli naljakaid puid.

Kaja: Seda kohta ei ole enam, tagumise karjääri või metsa mahavõtmisega hävitati.

(Mõisaproua tee kirjeldus ja kaardil vaatamine.)

Raivo: Tammede vahelt läks see tee, enne raiumist oli ilusti näha. Taimeaed oli riigimetsas. Pärast jahimeeste platsi läks ka tee.

Kaja: see oli üks vahva koht meiekandi lastele, istusime nukkudega suurte sõnajalgade all. Kõik kivid said läbi mängitud, samblaga mängitud. Mõisapreili võis kiikumas küll käia kuskil.

Raivo: Praegusel ajal oli hiireviusid väga palju, kõik raiuti maha. Kanakulli pesa on ja seal on raiekeeld, seepärast seda ei raiutud (Viina pool olev riba). Kanakulli pesal on 10 hektarit lageraie keeldu. Viimased aastad on Tikkarus konnakotkad, käivad kombainide järel ja otsivad konni. Kust nad tulevad, ei tea. Neid on alati kolm, üks on noor, neil peab õnnestuma pesitsemine.

Kaja: midagi meenub rästikutega seoses. Mingi lugu oli.

Raivo: Kruusakarjääri ajal lükati põllukive ja sinna tekkisid rästikukolooniad, siis hakkasid korrastama ja planeerima ja siis jäi pesasid ja magamiskohti vähemaks.

Kaja: Anu ütles, et kõrgepingeliini all paremat kätt on palju rästikuid. Ööbiku maja taga on ilus koht, aga ei tea, et ema oleks seal käinud. Seal võis olla küll.

Raivo: Seli kirikutee läks mööda kiviaeda, see tuli Sirgi sõerust, läks Pohlaka kõrvalt läbi. Kirikutee oli Rapla meeste ja Purila meeste piir. Vanasti käidi läbi rabagi hobustega. See oli Selist kõige otsem.

Kaja: Seli kirikutee algaski Seli pargist.

Raivo: Sirgi sõeru oli metsaheinamaa. Vanasti olid metskondadel heinategemise plaan. Igal aastal tehti heina. Nüüd on suured tammed ja võsa. Need oli heinatükid. Sinu onuga käisime seal sokujahil, Pajur ajab seal jänest. Võimsad tammed kasvavad seal. Seda niideti nii kaua. See oli ainult heinamaa, põldu ei tea.

Raivo: Võluaasad tekivadki nii, et niidetakse ja ei künta, niidetakse hilja. Kui hilja niita, siis tuleb huvitavaid heinu. Mul on põldpüüde ja jäneste kaitseala, ei saa põllumehele anda, kuusehekk on ääres. Rebased müravad. Oleme puid istutanud, siin on väga linnurikas, värbkakud. (Loendab linnuliike.) Loodus tuleb õue, kui annad natuke võimalust.

Kaja: Tammiku värav on siinsamas.

Raivo: Läks Tammiku mäkke.

Kaja: Tammiku värav on seesama Purila tee alguse koht. Saame kokku Tammiku väravas. Lambakoppel ja lambamulk oli põllu servas, seal on ka Ekbaumi karjamaa, seal olid ka käpalised.

Kaja: siinne maja on ehitatud 1962.

Raivo: Koidu kolhoos nägi ette allee äärde ehitada ühepereelamud, rohkem ehitajaid ei olnud, Kaja ema võttis kätte ja ehitas siia maja, rohkem ei olnud huvilisi.

**III** Lisaks lasen inimestel hinnata maastikuelementide väärtust. Küsin olulisemate ja paremini määratletavate objektide kohta. Kõigi kohanimede osas pole mõtet 10 punkti skaalal hinnangut küsida, sest osa objektidest pole füüsiliselt säilinud või on nad keeruliselt määratletavad.

\* Tammiku mets: 10

\* Võluaas (Sirgi heinamaa): 10

Raivo: see on üks imeline koht, metsas, seal alati trehvad põtru ja ta saab päeval olla seal ilma, et keegi segaks, muidu peaks ta tulema kultuurmaastikule. Seal võib ilveseid trehvata.

\* Kiviaiad: 10

\* Vanad teed (Seli kirikutee): 10

\* Tammiku värav: 10

\* Talude hooned ja rajatised (Ristikivi ja asundustalud): 10

\* Tammemäe talu tamm ja kask: 10

\* Viina aed: 10

\* Viina sauna ase - pole

\* Aru kõrtsi ase - pole

\* Suur kivi?

\* Mõisaaegne kiigekoht?

\* Ööbiku mets – simmanite koht?

\* Jahimeeste plats: 8

\* Vanad põllukivihunnikud: 10

**IV Seisukohad planeeritava lubjakivikarjääri suhtes**

1) Kas pooldate lubjakivikarjääri rajamist uuringualale? Miks?

Ei poolda. Seletanud küll ja veel selle intervjuu käigus. Elu oleks läbi, kui see tuleks.

2) Millist mõju osutaks karjääri rajamine teie elukeskkonnale? Kui tugevaks hindate mõju skaalal 1-10? 10

3) Kuidas mõjutaks karjääri rajamine teie elukvaliteeti? Kui tugevaks hindate mõju skaalal 1-10? 10

4) Kuidas mõjutaks karjääri rajamine teie tegevust piirkonnas? Kui tugevaks hindate mõju skaalal 1-10? 10

5) Kuidas mõjutaks karjääri rajamine ümbruse kultuurmaastikku (mh pärimuspaigad, kultuurimälestised, ajaloolised kohad)? Kui tugevaks hindate mõju skaalal 1-10? 10

6) Kas pooldate uuringualale kohaliku looduskaitseala rajamist? Miks?

Loomulikult. Siin on enne ka juba olnud looduskaitse.